Diari Oficial de la Generalitat Valenciana


Sumari del DOGV 9512, del 16-01-2023 (2023/283)

ORDRE JUS/1325/2022, de 28 de desembre, per la qual es convoca un procés selectiu extraordinari per a l'accés, per torn lliure, al cos nacional de metges forenses per mitjà del sistema selectiu de concurs derivat de la Llei 20/2021, de 28 de desembre, de mesures urgents per a la reducció de la temporalitat en l'ocupació pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9512

Data del DOGV
:   16-01-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/283


Data del document
:   28-12-2022

Organisme emissor
:   Ministeri de Justícia

Tipus de document
:   Ordre

Descriptors 

:   * concurs administratiu

ORDRE JUS/1325/2022, de 28 de desembre, per la qual es convoca un procés selectiu extraordinari per a l'accés, per torn lliure, al cos nacional de metges forenses per mitjà del sistema selectiu de concurs derivat de la Llei 20/2021, de 28 de desembre, de mesures urgents per a la reducció de la temporalitat en l'ocupació pública. [2023/283]  
En compliment del que disposa el Reial decret 408/2022, de 24 de maig, pel qual s'aprova l'oferta d'ocupació pública per a l'estabilització d'ocupació temporal en l'Administració general de l'Estat, corresponent a la Llei 20/2021, de 28 de desembre, de mesures urgents per a la reducció de la temporalitat en l'ocupació pública, aquest ministeri, fent ús de les competències que li són atribuïdes en la Llei orgànica 6/1985, d'1 de juliol, del poder judicial, i el Reial decret 1451/2005, de 7 de desembre, pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'Administració de justícia i la Llei 20/2021, de 28 de desembre, de mesures urgents per a la reducció de la temporalitat en l'ocupació pública, acorda convocar un procés selectiu pel sistema selectiu de concurs i accés de torn lliure al cos nacional de metges forenses.  
  
Aquesta convocatòria ha sigut objecte de negociació en la Mesa Sectorial de l'Administració de Justícia i ha sigut autoritzada per la Direcció General de Funció Pública del Ministeri d'Hisenda i Funció Pública.  
  
Justificació de la convocatòria  
La Llei 20/2021, de 28 de desembre, ha introduït una sèrie de mesures urgents per a la reducció de la temporalitat en l'ocupació pública amb l'objectiu de reforçar el caràcter temporal de la figura del personal interí, aclarir els procediments d'accés a la condició de personal interí i implantar un règim de responsabilitats dissuasiu de futurs incompliments.  
Amb aquesta finalitat, la Llei 20/2021 possibilita el procediment de concurs oposició, però també el procediment extraordinari de concurs, dirigit, en aquest últim cas, per a supòsits més concrets de temporalitat en l'ocupació pública, d'una duració superior, i únicament en els casos que la mateixa Llei 20/2021 estableix.  
D'altra banda, la referida Llei 20/2021 ha establit també el mandat a les diverses administracions públiques d'assegurar el compliment dels terminis d'execució dels processos selectius, mitjançant l'adopció de mesures apropiades per a l'agilitació del seu desenvolupament, com ara la reducció de terminis, la digitalització dels processos o l'acumulació de proves en un mateix exercici, entre altres.  
Aquesta convocatòria regula el procediment extraordinari d'estabilització a què es refereixen les disposicions finals 6a i 8a de la Llei 20/2021, que es desenvoluparà pel sistema selectiu de concurs, i s'hauran de garantir, en tot cas, els principis de lliure concurrència, igualtat, mèrit, capacitat i publicitat. Alhora, es preveuen mesures tendents a l'agilitació del procés, de manera que, si es convoca abans que finalitze l'any 2022, estiga resolt abans del 31 de desembre de 2024, com preveu la llei esmentada.  
Finalment, per tal d'evitar que, a conseqüència del caràcter territorialitzat del procés selectiu, puguen quedar places sense cobrir en algun àmbit territorial, quan en un altre àmbit territorial hi ha persones aspirants que encara que tenen tots els exercicis superats i els mèrits baremats no han superat el procés selectiu per la impossibilitat de ser superat per un nombre de persones aspirants superior al de places convocades, es preveu la possibilitat que aquestes places vacants es puguen oferir a les persones aspirants d'altres àmbits, amb la seua acceptació prèvia de canvi d'àmbit territorial pel qual es van presentar.  
  
Igualtat efectiva entre dones i homes  
Aquesta convocatòria té en compte el principi d'igualtat de tracte entre dones i homes pel que fa a l'accés a l'ocupació pública, d'acord amb l'article 14 de la Constitució Espanyola, el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic; la Llei orgànica 3/2007, de 22 de març, per a la igualtat efectiva de dones i homes, i l'Acord del Consell de Ministres, de 9 de desembre de 2020, pel qual s'aprova el III Pla per a la igualtat de gènere en l'Administració general de l'Estat i en els organismes públics vinculats o dependents d'aquesta, així com la normativa sobre protecció de dades de caràcter personal.  
  
  
Igualtat d'oportunitats, no discriminació i accessibilitat universal  
La convocatòria té també en compte els principis d'igualtat de tracte i no discriminació de les persones amb discapacitat i els seus drets, d'acord amb el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social; el Reial decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, de 2 de desembre, d'igualtat d'oportunitats, no discriminació i accessibilitat universal de les persones amb discapacitat, i el Reial decret 2271/2004, de 3 de desembre, pel qual es regula l'accés a l'ocupació pública i la provisió de llocs de treball de les persones amb discapacitat.  
  
D'acord amb el que disposa la Llei 15/2022, de 12 de juliol, integral per a la igualtat de tracte i la no discriminació, a fi de garantir i promoure el dret a la igualtat de tracte i la no discriminació, la convocatòria no estableix limitacions, segregacions o exclusions en l'accés a l'ocupació pública per raó de naixement, origen racial o ètnic, sexe, religió, convicció o opinió, edat, discapacitat, orientació o identitat sexual, expressió de gènere, malaltia o condició de salut, estat serològic i/o predisposició genètica a patir patologies i trastorns, llengua, situació socioeconòmica o qualsevol altra condició o circumstància personal o social, excepte diferències de tracte, quan els criteris per a aquesta diferenciació siguen raonables i objectius i el que es busque siga assolir un propòsit legítim, o així estiga autoritzat per norma amb rang de llei, o quan resulten de disposicions normatives o decisions generals de les administracions públiques destinades a protegir les persones o els grups de població que necessiten accions específiques per a millorar les seues condicions de vida o afavorir la seua incorporació al treball o a diferents béns i serveis essencials i garantir l'exercici dels seus drets i llibertats en condicions d'igualtat.  
Aquest procés es desenvoluparà d'acord amb les següents  
  
Bases  
Les bases per les quals es regirà aquesta convocatòria seran, a més de les que es detallen en aquesta ordre, les que estableix l'Ordre HFP/688/2017, de 20 de juliol, per la qual s'estableixen les bases comunes que regiran els processos selectius per a l'ingrés o l'accés a cossos o escales de l'Administració general de l'Estat, en què resulten d'aplicació i no contradiguen les actuals.  
En tot el que no estiga previst en aquestes bases, caldrà ajustar-se al que disposa el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic i la resta de la normativa de l'Estat sobre funció pública.  
A aquesta convocatòria se li donarà publicitat en les pàgines web del punt d'accés general (www.administracion.gob.es) i del Ministeri de Justícia, www.mjusticia.gob.es (Ciutadania-Ocupació pública).  
  
1. Descripció de les places  
1.1. Es convoca un procés selectiu per a cobrir, pel torn lliure, 85 places en el cos nacional de metges forenses, per mitjà del sistema selectiu de concurs, d'acord amb el que disposa el Reial decret 408/2022, de 24 de maig, pel qual s'aprova l'oferta d'ocupació pública per a l'estabilització d'ocupació temporal en l'Administració general de l'Estat corresponent a la Llei 20/2021, de 28 de desembre, de mesures urgents per a la reducció de la temporalitat en l'ocupació pública.  
  
La convocatòria de les places es durà a terme de manera conjunta en tot el territori nacional, d'acord amb la distribució territorial, entre l'àmbit gestionat pel Ministeri de Justícia i les diverses comunitats autònomes amb competències assumides en mitjans personals, que es recull en el quadre següent:  
  
  
Àmbit territorial Sistema general  
Andalusia 0  
Aragó 2  
Astúries 4  
Canàries 3  
Cantàbria 0  
Catalunya 25  
Comunitat Valenciana 1  
Galícia 11  
La Rioja 0  
Madrid 24  
Navarra 0  
País Basc 4  
Total CA 74  
Ministeri de Justícia 11  
Total 85  
  
  
Quan el nombre de places o el millor desenvolupament dels processos selectius ho aconselle, es podran agrupar les vacants corresponents a un o diversos territoris, solament a l'efecte de l'execució del procés selectiu. Així, encara que les persones aspirants s'examinen en una seu territorial diferent de la de l'àmbit pel qual concorren, en cas que resulten aprovades en la convocatòria, seran destinades obligatòriament a alguna de les vacants radicades en l'àmbit territorial que hagen expressat en la seua sol·licitud.  
1.2. Les persones aspirants només podran participar per un únic àmbit territorial i, en cas que superen el procés selectiu, obtindran necessàriament una destinació dins de l'àmbit territorial pel qual concorren. Les places que queden desertes en un àmbit territorial no es podran acumular a un altre diferent, sense perjudici del que es disposa a continuació i en el punt anterior.  
1.3. No s'admetrà la modificació de l'àmbit territorial triat una vegada presentada la sol·licitud, excepte per al cas en què es produïsquen vacants en un determinat àmbit territorial, i en aquest cas s'oferirà una relació complementària als aspirants que, havent sigut valorats els seus mèrits en la fase de concurs, seguisquen els proposats fins a completar el total de places convocades.  
Així, d'aquesta manera, si en un àmbit territorial hi ha aspirants que, havent sigut baremats els seus mèrits, no superen el procés selectiu perquè el nombre de persones aprovades està limitat pel nombre de places convocades en aquest àmbit territorial, i en un altre àmbit territorial queden places sense cobrir, aquestes places vacants es podran oferir als aspirants que no van superar el procés en el seu àmbit, de més a menys nota, i hauran de manifestar expressament la seua conformitat amb el canvi d'àmbit territorial i la seua inclusió a continuació de l'últim candidat o l'última candidata que va aprovar per l'àmbit en el qual se li ha oferit la plaça vacant existent. Si la persona aspirant amb la nota més alta rebutja aquesta possibilitat, es passarà a la següent, i així successivament.  
1.4. Aquestes bases de la convocatòria es publicaran de manera simultània en el Boletín Oficial del Estado i en els butlletins oficials de les comunitats autònomes on es convoquen places. En el cas que aquesta simultaneïtat no siga possible, tots els termes i terminis establits en aquesta ordre es comptaran a partir de la publicació en el Boletín Oficial del Estado.  
  
2. Procés selectiu  
2.1. El procés selectiu tindrà lloc exclusivament pel sistema de concurs. A les persones aspirants se'ls aplicarà el barem de mèrits que figura en l'annex I-A d'aquesta convocatòria.  
2.2. La qualificació final del procés selectiu estarà determinada per la suma de les puntuacions finals obtingudes en cadascun dels diversos mèrits que són objecte de baremació, amb els límits que per a cadascun s'han fixat, i s'haurà d'obtindre, almenys, una puntuació de 15 punts sobre un màxim possible de 100 punts per a superar el procés selectiu.  
2.3. En cap cas es podrà declarar superat el procés selectiu en cada àmbit a un nombre superior d'aspirants que el de les places que són objecte d'aquesta convocatòria, i seran nul·les de ple dret les propostes de persones aprovades que contravinguen aquesta limitació.  
2.4. En cas d'empat, en l'ordre de puntuació prevaldrà, en primer lloc, la puntuació més alta obtinguda pel mèrit D (serveis prestats en els cossos de l'Administració de justícia); si persisteix l'empat, caldrà tindre en compte la puntuació més alta obtinguda dins d'aquest apartat en la puntuació atorgada per interinitat com a metge forense en l'Administració de justícia; si continua, la puntuació més alta obtinguda pels serveis prestats com a facultatiu de l'INTCF en el Servei d'Informació Toxicològica; si continua l'empat, la puntuació més alta obtinguda pels serveis prestats com a metge en centres hospitalaris o sanitaris; si persisteix l'empat, es tindrà en compte la puntuació més alta obtinguda pels serveis prestats en el cos especial de facultatius de l'INTCF. Si persisteix l'empat, s'haurà de tindre en compte la nota més alta en el mèrit C (superació d'exercicis en processos anteriors); si, així i tot, persisteix, dins d'aquest apartat es tindrà en compte la puntuació més alta per exàmens aprovats dins del mateix cos al qual es presenta, i si persisteix l'empat, la nota més alta, dins de l'apartat relatiu a exàmens aprovats en convocatòries del cos especial de facultatius de l'INTCF; si continua l'empat, caldrà tindre en compte la puntuació més alta obtinguda per exàmens aprovats d'altres cossos de l'Administració de justícia. Si persisteix l'empat, caldrà tindre en compte la puntuació més alta del mèrit B (historial professional); si continua l'empat, la puntuació més alta en primer lloc, per l'apartat B.1, i en segon lloc, per l'apartat B.2. Si continua l'empat al mèrit A (títols i graus acadèmics). Finalment, si encara persisteix l'empat, prevaldrà la primera lletra del primer cognom, començant per la lletra «U», d'acord amb la Resolució, de 9 de maig de 2022, de la Secretaria d'Estat de Funció Pública, per la qual es publica el resultat del sorteig a què es refereix el Reglament general d'ingrés del personal al Servei de l'Administració de l'Estat (BOE 13 de maig). En el cas que no hi haja cap persona aspirant, el primer cognom de la qual comence per la lletra «U», l'empat es dirimirà per aquells el primer cognom dels quals comence per la lletra «V», i així successivament.  
  
  
3. Titulació i altres requisits de participació  
Per a ser admeses o admesos a la realització del procés selectiu, les persones aspirants hauran de posseir el dia de finalització del termini de presentació de sol·licituds, i mantindre fins al moment de la presa de possessió com a funcionari o funcionària de carrera, els requisits de participació següents:  
3.1. Nacionalitat: tindre la nacionalitat espanyola.  
3.2. Edat: tindre complits setze anys i no haver arribat a l'edat legal de jubilació forçosa.  
3.3. Titulació: estar en possessió, o en condicions d'obtindre en la data de finalització del termini de presentació de sol·licituds, el títol de llicenciat o graduat en Medicina.  
En el cas de titulacions obtingudes a l'estranger, caldrà estar en possessió de la credencial que n'acredite l'homologació o, si és el cas, del certificat d'equivalència corresponent. Aquest requisit no es podrà aplicar als aspirants que hagen assolit el reconeixement de la seua qualificació professional, en l'àmbit de les professions regulades, a l'empara de les disposicions del dret de la Unió Europea.  
3.4. Capacitat: posseir la capacitat funcional per a l'acompliment de les tasques del cos al qual aspiren.  
3.5. Habilitació:  
a) No haver sigut condemnat o condemnada per delicte dolós a penes privatives de llibertat, llevat que s'haja obtingut la cancel·lació d'antecedents penals o la rehabilitació.  
b) No haver sigut separat o separada, mitjançant un expedient disciplinari del servei, de qualsevol de les administracions públiques o dels òrgans constitucionals o estatutaris de les comunitats autònomes, ni estar en inhabilitació absoluta o especial per a ocupacions o càrrecs públics per resolució judicial, per a l'accés als cossos o les escales de funcionari, o per a exercir funcions similars a les que exercia en el cas del personal laboral, de què haja sigut separat o inhabilitat.  
  
c) No pertànyer ja com a funcionari o funcionària de carrera al cos de metges forenses.  
3.6. Tots aquests requisits s'han de reunir el dia de la finalització del termini de presentació de sol·licituds i mantindre's fins a la data de presa de possessió.  
  
4. Sol·licituds i documentació  
4.1. Pel Reial decret 203/2021, de 30 de març, s'aprova el Reglament d'actuació i funcionament del sector públic per mitjans electrònics, que estableix l'obligatorietat de l'ús de mitjans electrònics en els processos selectius per a l'accés a l'ocupació pública en l'àmbit de l'Administració de l'Estat.  
4.2. Els que vulguen participar en aquest procés selectiu han d'omplir el model oficial de sol·licitud d'admissió a proves selectives en l'Administració pública (model 790 € Codi 007, en la part superior del qual figura «Sol·licitud d'admissió a proves selectives de l'Administració pública i liquidació de la taxa de drets d'examen»), que estarà disponible en el punt d'accés general (www.administracion.gob.es) en castellà i en les altres llengües oficials de les comunitats autònomes. Les comunitats autònomes que oferisquen places podran crear un enllaç, des de les respectives pàgines web, a aquest formulari.  
  
4.3. La presentació de la sol·licitud electrònica s'haurà de fer en el termini de vint dies hàbils comptats a partir de l'endemà de la publicació d'aquesta ordre en el Boletín Oficial del Estado, i es dirigirà a la Secretaria d'Estat de Justícia. No presentar-la dins del termini i en la forma corresponent comportarà l'exclusió de l'aspirant.  
4.4. La presentació i el pagament de la taxa corresponent s'hauran de fer per via electrònica mitjançant el Servei d'Inscripció en Processos - Proves Selectives del punt d'accés general, http://administracion.gob.es/pag/ips, al qual es pot accedir directament o a través del portal web del Ministeri de Justícia, www.mjusticia.gob.es (Ciutadania-Ocupació pública), d'acord amb les instruccions que s'hi indiquen.  
Les persones aspirants que estiguen exemptes del pagament de la taxa o tinguen dret a la reducció d'aquesta, hauran d'adjuntar en format electrònic la documentació acreditativa de la reducció o exempció.  
4.5. Taxa de drets d'examen. De conformitat amb l'article 66 de la Llei 22/2021, de 28 de desembre, de pressupostos generals de l'Estat per a l'any 2022, les taxes de dret d'examen són 31,10 euros (15,55 euros en cas de dret a reducció del 50 %).  
4.6. Exempció o reducció de taxes. Estaran exemptes del pagament de taxes:  
a) Les persones amb un grau de discapacitat igual o superior al 33 %, que hauran d'adjuntar a la sol·licitud el certificat acreditatiu d'aquesta condició.  
No caldrà presentar aquest certificat quan la condició de discapacitat s'haja reconegut en alguna de les comunitats autònomes que figuren en el punt d'accés general. En aquest cas, i sempre que la persona sol·licitant no s'hi opose, l'òrgan gestor podrà verificar aquesta condició mitjançant l'accés a la plataforma d'intermediació de dades de les administracions públiques oferit a través del servei inscripció en proves selectives.  
b) Les persones que figuren com a demandants d'ocupació durant el termini, almenys, d'un mes anterior a la data d'aquesta convocatòria. Són requisits per a obtindre l'exempció que, en el termini de què es tracte, no hagen rebutjat cap oferta d'ocupació adequada ni s'hagen negat a participar, excepte causa justificada, en accions de promoció, formació o reconversió professional i que, així mateix, no tinguen rendes superiors, en còmput mensual, al salari mínim interprofessional. La certificació relativa a la condició de demandant d'ocupació, amb els requisits assenyalats, se sol·licita en les oficines dels serveis públics d'ocupació. La justificació de rendes s'haurà d'acreditar mitjançant la declaració de l'IRPF de l'últim exercici.  
La condició de demandant d'ocupació i l'acreditació de les rendes les podrà verificar, sempre que la persona sol·licitant no s'hi opose, l'òrgan gestor mitjançant l'accés a la plataforma d'intermediació de dades de les administracions públiques que ofereix el Servei d'Inscripció en Proves Selectives.  
c) Les famílies nombroses. En els termes de l'article 12.1.c de la Llei 40/2003, de 18 de novembre, de protecció de la família nombrosa, tindran dret a una exempció del 100 % de la taxa els membres de famílies de la categoria especial i a una reducció del 50 % els que siguen de la categoria general. La condició de família nombrosa s'haurà d'acreditar mitjançant el títol corresponent actualitzat.  
L'aportació del títol de família nombrosa no serà necessària quan aquest s'haja obtingut en alguna de les comunitats autònomes que figuren en el punt d'accés general. En aquest cas, sempre que la persona sol·licitant no s'hi opose, l'òrgan gestor podrà verificar aquesta condició mitjançant l'accés a la plataforma d'intermediació de dades de les administracions públiques.  
d) Les víctimes del terrorisme, entenent per tals les persones que hagen patit danys físics o psíquics a conseqüència de l'activitat terrorista, i així ho acrediten mitjançant una sentència judicial ferma o en virtut de la resolució administrativa per la qual es reconega aquesta condició, el seu cònjuge o la persona que haja conviscut amb una relació anàloga d'afectivitat, el cònjuge del mort i els fills i les filles dels ferits, les ferides, els morts o les mortes, d'acord amb la disposició final cinquena de la Llei orgànica 9/2015, de 28 de juliol, que afija una nova lletra a l'apartat 5 de l'article 18 de la Llei 66/1997, de 30 de desembre.  
4.7. La falta de justificació de l'abonament dels drets d'examen, o de trobar-se'n exempt, determinarà l'exclusió de la persona aspirant. En cap cas, la presentació i el pagament de la taxa dels drets d'examen suposarà la substitució del tràmit de presentació, dins del termini i en la forma corresponent, de la sol·licitud.  
4.8. Les persones amb discapacitat que sol·liciten adaptacions de temps i mitjans hauran d'aportar, juntament amb la instància, un dictamen tècnic facultatiu, emés per l'òrgan tècnic de valoració que en va determinar el grau de discapacitat, en el qual conste expressament la procedència i el tipus d'adaptació en cadascun dels exercicis segons les circumstàncies personals i sempre que tinga una relació directa amb la prova que s'ha de realitzar. El Tribunal Qualificador Únic estudiarà la proposta de l'informe tècnic i decidirà sobre la seua concessió, d'acord amb els criteris que estableix l'Ordre PRE/1822/2006, de 9 de juny. No es concedirà cap adaptació si no s'ha presentat el dictamen referit, dins del termini i en la forma corresponent, en què s'especifica el tipus d'adaptació que es requereix.  
4.9. La sol·licitud s'ha d'omplir d'acord amb les instruccions que figuren en aquesta i en l'annex II d'aquesta convocatòria.  
4.10. Les dades personals recollides en la sol·licitud d'admissió es tractaran amb l'única finalitat de gestionar les proves selectives i les comunicacions necessàries per a fer-ho. El nom, els cognoms i el número del document d'identitat es publicaran en la forma que determina la disposició addicional setena de la Llei orgànica 3/2018, de 5 de desembre, de protecció de dades personals i garantia dels drets digitals.  
  
El Ministeri de Justícia prendrà mesures perquè aquesta informació la indexen els cercadors d'internet. Les base legals per al tractament d'aquestes dades són la Llei orgànica 6/1985, d'1 de juliol; les lleis 39/2015, d'1 d'octubre, i 40/2015, d'1 d'octubre i, supletòriament, el text refós de la Llei de l'Estatut Bàsic de l'Empleat Públic.  
  
La Direcció General per al Servei Públic de Justícia del Ministeri de Justícia és responsable del tractament d'aquestes dades. Els drets de protecció de dades de les persones sol·licitants es podran exercir dirigint-se al responsable del tractament per via electrònica, a través de la seu electrònica del Ministeri de Justícia o presencialment mitjançant la xarxa d'oficines d'assistència en matèria de registres.  
Les persones interessades poden exercir els seus drets també davant de l'Agència Espanyola de Protecció de Dades www.aepd.es  
4.11. Admissió d'aspirants. Transcorregut el termini de presentació de sol·licituds, l'autoritat convocant dictarà una resolució, en el termini màxim d'un mes, per la qual es declararà aprovada la llista de persones admeses i excloses. En aquesta resolució, que s'haurà de publicar en el Boletín Oficial del Estado i en la pàgina web de l'organisme convocant, s'haurà d'indicar la pàgina web i els llocs en què es troben exposades al públic les llistes certificades completes de persones aspirants admeses i excloses, i assenyalar un termini de deu dies hàbils per a esmenar, si és el cas, els defectes que hagen motivat l'exclusió o omissió, així com el lloc, la data i l'hora del començament de l'oposició.  
Les llistes de persones aspirants, tant admeses com excloses, s'ordenaran alfabèticament pel primer cognom, tenint en compte les regles ortogràfiques establides per la Real Academia Española.  
Finalitzat aquest termini, en el cas que s'hagen produït modificacions, aquestes s'exposaran en els mateixos llocs que les llistes inicials.  
  
Sense perjudici que quan finalitze el procés selectiu es requerisca als que l'hagen superat l'acreditació documental del compliment dels requisits de participació, en qualsevol moment del procés selectiu l'òrgan convocant podrà requerir les persones aspirants perquè acrediten el compliment dels requisits exigits, i, en cas de no acreditar-los, acordar-ne l'exclusió.  
No serà procedent la devolució dels drets d'examen en els supòsits d'exclusió per causa imputable als aspirants, ni en cas d'inassistència a l'exercici.  
4.12. La informació sobre aquestes proves selectives es facilitarà en el Ministeri de Justícia, els telèfons 975362477 i 311567062, la pàgina web del Ministeri de Justícia (www.mjusticia.gob.es), el punt d'accés general (www.administracion.gob.es) i les gerències territorials del Ministeri de Justícia.  
  
5. Tribunals  
5.1. El Tribunal Qualificador Únic serà nomenat per ordre ministerial. En la seua composició s'haurà d'atendre el criteri de paritat entre dones i homes.  
5.2. Per a una gestió millor i més àgil del procés selectiu, el Tribunal Qualificador Únic podrà incorporar el personal funcionari designat del respectiu tribunal suplent en el nombre imparell que es determine, amb l'autorització prèvia de l'òrgan convocant, mantenint criteris de paritat.  
  
5.3. D'acord amb l'article 14 de la Constitució Espanyola, el Tribunal haurà de vetlar pel compliment estricte del principi d'igualtat d'oportunitats entre els dos sexes.  
5.4. El Tribunal tindrà la categoria primera de les que es preveuen en l'annex IV del Reial decret 462/2002, de 24 de maig, sobre indemnitzacions per raó del servei.  
5.5. En tot el que no estiga previst en aquesta convocatòria, el funcionament del Tribunal es regirà pel que preveu la Llei orgànica 6/1985, d'1 de juliol, del poder judicial; el Reial decret 296/1996, de 23 de febrer, pel qual s'aprova el Reglament orgànic del cos de metges forenses; el Reial decret 1451/2005, de 7 de desembre, pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'Administració de justícia i la Llei 40/2015, d'1 d'octubre, de règim jurídic del sector públic.  
  
5.6. A l'efecte de comunicacions i altres incidències, la seu del Tribunal Qualificador Únic serà: carrer San Bernardo, número 21, 28063, Madrid (telèfons: 448955566 i 189076064), i serà aplicable el que disposa la base 5.3 quant a la unitat de registre per a la presentació de documentació.  
5.7. La Secretaria d'Estat de Justícia podrà procedir a la revisió de les resolucions del Tribunal Qualificador Únic, d'acord amb el que preveu la Llei 39/2015, d'1 d'octubre, del procediment administratiu comú de les administracions públiques.  
  
6. Desenvolupament del procés selectiu  
6.1. Duració del procés selectiu. Una vegada feta pública la llista definitiva d'admesos i exclosos, en els tres mesos següents, s'obrirà el termini perquè les persones admeses puguen al·legar i, si és el cas, presentar els seus mèrits. La duració de la fase de concurs la determinaran, per la concurrència d'aspirants i el temps necessari, els tribunals qualificadors per a la baremació de mèrits. En tot cas, el procés selectiu haurà de finalitzar abans del 31 de desembre de 2024, segons el que es preveu en la Llei 20/2021. Sense perjudici d'aquest termini legal, la resta de terminis fixats per al procés selectiu podran ser objecte de modificació, si concorre alguna causa objectiva que ho justifique, apreciada per la Secretaria d'Estat de Justícia, oït el Tribunal Qualificador Únic.  
  
L'execució d'aquest procés selectiu és compatible amb l'execució simultània de qualsevol altre procés selectiu. La persona aspirant que haja concorregut per diversos processos, en cas de superar-ne algun i ser nomenada funcionària de carrera, quedarà automàticament exclosa dels altres processos pendents de finalització, sempre que es tracte del mateix cos i amb independència de l'àmbit territorial pel qual haja concorregut.  
6.2. Fase de concurs. Després de la publicació de les llistes definitives d'aspirants admesos i exclosos, i constituïts els tribunals qualificadors, es dictarà una resolució que atorgarà a les persones aspirants admeses el termini de vint dies naturals per a presentar o al·legar en el registre o l'adreça electrònica que s'hi indique, la documentació acreditativa, en original o còpia autèntica, únicament dels mèrits que s'indiquen en l'epígraf B del barem de l'annex I-A. Els opositors i les opositores que concorren per comunitats autònomes amb mèrits optatius hauran d'aportar en aquest mateix moment les certificacions acreditatives dels coneixements corresponents d'idiomes o dret propis.  
La comprovació dels mèrits al·legats dels apartats A, C i D es farà d'ofici. No obstant això, el mèrit d'experiència com a personal interí, si s'ha obtingut en més d'un àmbit territorial o en un diferent d'aquell en el qual es presenta, i a fi d'agilitzar la gestió del procés selectiu, el podrà acreditar la persona aspirant, atés que la gestió d'aquest personal correspon a les comunitats autònomes amb competències transferides en matèria de personal i al Ministeri de Justícia, per mitjà de les seues gerències, en les comunitats autònomes sense aquestes competències transferides i en els òrgans centrals. En un altre cas, l'administració convocant reclamarà d'ofici les administracions en el poder de les quals obren aquestes dades. Les persones opositores que en la seua sol·licitud inicial de participació no hagen prestat el seu consentiment perquè l'òrgan gestor del procés selectiu puga verificar d'ofici les seues titulacions o certificacions acadèmiques, hauran d'aportar-les també, entre les valorades en l'apartat A del barem esmentat.  
El Tribunal Qualificador Únic i els tribunals delegats hauran de valorar els mèrits acreditats, d'acord amb els criteris fixats, si és el cas, pel Tribunal Qualificador Únic.   
El Tribunal Qualificador Únic publicarà en la pàgina web del Ministeri de Justícia la llista de persones aspirants amb la valoració provisional de mèrits del concurs, amb indicació de la puntuació obtinguda en cada apartat i la total. Les persones aspirants disposaran d'un termini de deu dies hàbils, a partir de l'endemà de la publicació d'aquesta relació, per a efectuar les al·legacions pertinents. Finalitzat aquest termini, i vistes i resoltes les al·legacions, el Tribunal publicarà la llista amb la valoració definitiva de la fase de concurs.  
6.3. Valoració del coneixement de les llengües oficials pròpies de les comunitats autònomes i del dret civil basc.  
Si així ho sol·liciten en la instància les persones aspirants compreses en la llista, el Tribunal procedirà a valorar la documentació acreditativa del coneixement de les llengües oficials pròpies de les comunitats autònomes i del dret civil basc que hagen aportat les persones interessades.  
  
La puntuació obtinguda, en aquest últim cas, només farà efecte per a l'adjudicació de destinacions en la comunitat autònoma corresponent.  
  
Les persones aspirants només podran optar per documentar el coneixement de la llengua oficial i del dret civil basc.  
6.4. Proposta de persones aspirants aprovades. Acabat el procés selectiu, el Tribunal Qualificador Únic elevarà al Ministeri de Justícia una proposta amb la llista de persones que superen el procés selectiu, en cada àmbit territorial, el número de les quals no podrà excedir el de places convocades, que es publicarà en el Boletín Oficial del Estado i en els diaris oficials de les comunitats autònomes en què es convoquen places, amb indicació del número d'ordre, els cognoms i el nom, el DNI i la puntuació obtinguda en cadascun dels mèrits.  
Pel que fa a les persones aspirants que no es troben incloses en aquesta relació, s'entendrà que no han superat el procés selectiu i no podran ser nomenades personal funcionari de carrera en aquest procés.  
No obstant això, si en algun dels àmbits territorials no es cobreixen totes les places oferides, el Ministeri de Justícia, coordinadament amb el Tribunal Qualificador Únic, procedirà a oferir les places vacants, per aquest o aquests àmbits concrets, a aspirants d'altres àmbits que, encara que no hagen superat el procés selectiu, però sí que s'hagen baremat els seus mèrits i hagen superat la nota de tall, tinguen la puntuació més alta. Així, s'ordenaran aquestes persones aspirants de més a menys puntuació i es procedirà a oferir-los les places vacants, de manera que aquestes persones podran optar per les d'un o altres àmbits territorials, si és que hi ha vacants en més d'un territori, sense perjudici del dret reconegut a les persones amb discapacitat en la base 7.6.  
En aquests casos, la persona aspirant que supere el procés selectiu per aquesta via ocuparà el lloc immediatament posterior a l'última de les persones aprovades per l'àmbit al qual s'ha incorporat, procedent des d'aquell altre en el qual no havia superat el procés atesa la limitació de les places.  
A les persones opositores afectades que canvien a algun dels àmbits territorials que tinguen establida la valoració de llengua oficial pròpia o el dret civil basc, se'ls incorporarà la puntuació que corresponga a l'acreditació documental que hagen aportat, amb el requeriment previ a aquest efecte, en el termini de cinc dies hàbils.  
Efectuades, si és el cas, aquestes cobertures de places vacants en algun àmbit territorial amb aspirants d'altres àmbits, es procedirà, d'acord amb el que s'ha indicat anteriorment, a la publicació en els diaris oficials amb indicació del número d'ordre, els cognoms i el nom, el DNI, la puntuació obtinguda en cadascun dels mèrits i, si és el cas, l'esment que, malgrat la nota, s'ocupa l'últim o els últims llocs que són conseqüència d'aquesta base.  
6.5. Com a mesura d'agilitació dels processos selectius, es durà a terme, de manera simultània, la baremació del coneixement de les llengües oficials pròpies i el dret civil basc, i l'oferta de destinacions disponibles pel Ministeri de Justícia i les comunitats autònomes amb competències en la matèria.  
D'aquesta manera, una vegada finalitzada la baremació, es procedirà a una nova publicació en els respectius àmbits territorials de la nota total que s'havia obtingut en el procés selectiu i, juntament amb aquesta, però separada, la puntuació obtinguda en la llengua oficial pròpia i en el dret foral de l'àmbit territorial pel qual concorrien les persones aspirants i la suma final de les dues, que serà la que determine l'ordre obtingut en el procés selectiu, en aquest àmbit territorial.  
  
7. Presentació de documents  
7.1. Els que figuren en la relació definitiva de persones aprovades, en el termini de deu dies naturals comptats a partir de la publicació d'aquesta en el Boletín Oficial del Estado i els diaris oficials de les comunitats autònomes on es convoquen places, hauran de presentar en el Registre General del Ministeri de Justícia (carrer Bolsa, número 8, 28016 Madrid), pels mitjans que preveu l'article 16 de la Llei 39/2015, d'1 d'octubre, del procediment administratiu comú de les administracions públiques, dirigida a la Unitat EA0041037-Oficina E62879981-Mitjans Personals. Processos Selectius, la documentació següent:  
a) Sol·licitud de destinació que s'ajuste als requeriments que, si és el cas, s'establisquen en l'oferta publicada pel Ministeri de Justícia i les comunitats autònomes competents.  
b) Les persones aspirants que, en la seua sol·licitud de participació inicial, s'hagen oposat al fet que les seues dades d'identitat personal i les referides a les seues titulacions o certificacions acadèmiques puguen ser consultades i verificades d'ofici per l'òrgan instructor d'aquest procés selectiu hauran d'aportar també:  
- Còpia autèntica del document nacional d'identitat, o equivalent.  
  
- Còpia autèntica del títol exigit en la convocatòria o certificació acadèmica acreditativa de tindre aprovades totes les assignatures que capaciten per a l'obtenció d'aquest, i hauran de presentar el resguard justificatiu d'haver-ne abonat els drets per a l'expedició.  
c) En el cas de titulacions obtingudes a l'estranger, s'haurà de presentar una còpia autèntica de la documentació que n'acredite l'homologació, o, si és el cas, del certificat d'equivalència corresponent.  
7.2. Davant de la impossibilitat, degudament justificada, de presentar els documents expressats en l'apartat anterior, es podrà acreditar que es posseeixen les condicions exigides en la convocatòria mitjançant qualsevol mitjà de prova admissible en dret.  
7.3. Els que, dins del termini fixat, i excepte causa de força major, no presenten la documentació, o quan aquesta s'examine es descobrisca que manquen d'algun dels requisits establits, no podran ser nomenats o nomenades personal funcionari i quedaran anul·lades les seues actuacions, sense perjudici de la responsabilitat en què hagen pogut incórrer per falsedat en la sol·licitud inicial.  
En aquest últim cas, o en el supòsit de renúncia d'algun dels aspirants abans del seu nomenament com a personal funcionari en pràctiques, el Ministeri de Justícia requerirà al Tribunal Qualificador Únic una llista complementària de persones aspirants que, havent aprovat tots els exercicis, seguisquen les proposades fins que es complete el total de places convocades.  
En aquest supòsit, les persones aspirants incloses en aquesta llista complementària hauran de presentar la documentació acreditativa, que es detalla en aquesta mateixa base, en un termini no superior a cinc dies naturals des que es publica en la pàgina web del Ministeri de Justícia, sense perjudici d'altres vies de publicitat.  
A les persones opositores afectades que hi concórreguen per alguns dels àmbits territorials que tinguen establida la valoració de llengua oficial pròpia o dret civil basc se'ls incorporarà la puntuació que corresponga a l'acreditació documental que hagen aportat.  
7.4. Una vegada s'ha comprovat que les persones aspirants, el nombre de les quals no podrà superar el de places convocades en cada àmbit territorial, reuneixen els requisits de la base quarta d'aquesta convocatòria, seran nomenades personal funcionari en pràctiques, mitjançant una resolució de l'autoritat competent del Ministeri de Justícia que es publicarà en la seua pàgina web, i se les convocarà a la realització del curs selectiu.  
  
8. Curs o període de pràctiques selectiu  
8.1. El personal funcionari en pràctiques serà destinat al centre, institut o servei de destinació de l'àmbit territorial pel qual l'aspirant concorre, que el Ministeri de Justícia i les comunitats autònomes que convoquen places determinen per al desenvolupament d'un curs selectiu.  
  
El curs selectiu, organitzat pel Centre d'Estudis Jurídics, o l'òrgan competent de les comunitats autònomes corresponents, podrà consistir en la realització de pràctiques tutelades en un institut de medicina legal i ciències forenses, o centre similar, durant un període no superior a sis mesos, per a la qual cosa es nomenarà un tutor o una tutora del mateix institut.  
El curs selectiu el qualificarà el Centre d'Estudis Jurídics, o l'òrgan competent de les comunitats autònomes corresponents, d'apte o no apte, i s'haurà d'obtindre la qualificació d'apte per a superar-lo. En cas de pràctiques tutelades, el tutor o la tutora farà als centres competents una proposta de qualificació de cada aspirant.  
  
Els que no superen el curs selectiu, el podran repetir en la pròxima convocatòria, i conservaran la puntuació obtinguda en l'oposició a què es refereix aquesta convocatòria. Si tampoc el superen, perdran el dret al seu nomenament com a personal funcionari de carrera.  
8.2. Finalitzat el curs selectiu, continuaran prestant serveis com a personal funcionari en pràctiques fins al seu nomenament definitiu com a personal funcionari de carrera en el mateix institut o centre en què hagen dut a terme les pràctiques.  
Les persones aspirants que es troben en actiu com a personal funcionari interí del cos de metges forenses i que hagen prestat serveis efectius en aquest cos, almenys un any continuat durant l'any anterior a aquesta convocatòria o durant més de díhuit mesos en els últims cinc anys, quedaran exemptes de fer la fase de pràctiques tutelades en els instituts de medicina legal i ciències forenses o centres designats, que els seran convalidats amb la qualificació d'apte, i continuaran prestant serveis en el lloc d'origen fins al seu nomenament com a personal funcionari de carrera.  
8.3. El personal funcionari en pràctiques té els drets i deures que es recullen en l'article 25 del Reglament d'ingrés, provisió de llocs de treball i promoció professional del personal funcionari al servei de l'Administració de justícia, aprovat pel Reial decret 1451/2005, de 7 de desembre (BOE 27 de desembre).  
8.4. Amb una antelació d'almenys vint dies hàbils a la data prevista de finalització de curs selectiu, el Ministeri de Justícia i les comunitats autònomes que ofereixen places hauran de fer pública la llista de les places disponibles en cada àmbit territorial i s'obrirà un termini de cinc dies naturals perquè els aspirants formulen la sol·licitud de destinació amb els requeriments que, si és el cas, s'hagen establit en aquesta oferta.  
  
  
9. Nomenament com a personal funcionari de carrera  
Una vegada s'ha superat el període de pràctiques i comprovat que les persones aspirants, el número de les quals no podrà superar el de places convocades en cada àmbit territorial, reuneixen els requisits de la base quarta d'aquesta convocatòria, seran nomenades personal funcionari de carrera mitjançant una ordre del Ministeri de Justícia, que es publicarà en el Boletín Oficial del Estado i en els diaris oficials de les comunitats autònomes competents i contindrà una indicació de la destinació adjudicada.  
Atés el caràcter nacional del cos de metges forenses, per al nomenament com a personal funcionari de carrera es confeccionaran, si és el cas, dues llistes en cada àmbit territorial, una en la qual es consignaran les puntuacions obtingudes en les fases comunes i obligatòries del procés selectiu, i una altra amb especificació de la puntuació obtinguda en la valoració de llengua oficial pròpia de les comunitats autònomes i, si és el cas, la corresponent al dret civil basc.  
  
10. Norma final  
Contra aquesta convocatòria es podrà interposar un recurs potestatiu de reposició davant del ministre de Justícia en el termini d'un mes des de la publicació, o bé un recurs contenciós administratiu en el termini de dos mesos des que es publica davant dels jutjats centrals contenciosos administratius, de conformitat amb el que disposa la Llei 39/2015, d'1 d'octubre, del procediment administratiu comú de les administracions públiques, i la Llei 29/1998, de 13 de juliol, reguladora de la jurisdicció contenciosa administrativa. En cas d'interposar un recurs potestatiu de reposició, no es podrà interposar un recurs contenciós administratiu fins que es resolga expressament o se n'haja produït la desestimació presumpta.  
  
Madrid, 28 de desembre de 2022. La ministra de Justícia, P.D. (Ordre JUS/987/2020, de 20 d'octubre), el secretari general per a la Innovació i la Qualitat del Servei Públic de Justícia, Manuel Olmedo Palacios.  
  
  
ÍNDEX D'ANNEXOS  
Annex I. Descripció del procés selectiu  
I-A Fase d'oposició.  
I-B Avaluació del coneixement de llengües oficials pròpies de les comunitats autònomes i del dret civil basc.  
Annex II. Instruccions per a l'ompliment de la instància  
  
ANNEX I  
Descripció del procés selectiu  
  
I-A Descripció de la fase de concurs. Barem de mèrits  
En la fase de concurs es valoraran els mèrits que aporten les persones opositores segons el barem establit en aquest annex, i es podrà obtindre un màxim de 100 punts, sense perjudici de la puntuació que corresponga pel coneixement de les llengües pròpies de les comunitats autònomes i del dret civil basc en els respectius àmbits, de manera que serà necessari obtindre un mínim de 15 punts per a superar el procés selectiu.  
La persona aspirant que no aporte mèrits o aquests no siguen avaluables d'acord amb el barem referit, es qualificarà amb zero punts en aquesta fase.  
L'acreditació del temps de serveis prestats com a personal funcionari interí en l'Administració de justícia, en l'àmbit del Ministeri de Justícia, l'aportarà d'ofici l'òrgan competent des del nomenament del funcionari.  
Barem de mèrits:  
A. Títols i graus acadèmics, dels inclosos en el sistema educatiu espanyol (màxim 12 punts)  
Acadèmica (fins a 12 punts):  
- Especialitat en Medicina Legal i Forense (10 punts).  
- Altres especialitats mèdiques (8 punts per cada especialitat).  
Postgrau (fins a 7 punts):  
- Títol de doctor en Ciències de la Salut (7 punts).  
- Màster, expert universitari o especialista en disciplines relacionades amb l'activitat (es valoraran crèdits ECTS o hores lectives: 0,2 punts/crèdit ECTS o 0,02 punts/hora lectiva).  
B. Història professional (fins a un màxim de 10 punts)  
B.1. Cursos de formació, rebuts i acreditats, en els últims deu anys i fins a la data de finalització del termini de presentació d'instàncies d'aquesta convocatòria, amb contingut de caràcter medicojurídic o informàtic, relacionats amb l'activitat del cos, i homologats o impartits pel Ministeri de Justícia, les conselleries de Justícia, el sistema universitari espanyol, l'Institut Nacional de l'Administració Pública o els òrgans competents en formació de les comunitats autònomes, altres agents promotors dins del marc de l'Acord de formació per a l'ocupació o pels serveis públics d'ocupació (fins a 5 punts).  
- Cursos d'entre 10 i 29 hores: 1 punt.  
- Cursos d'entre 30 i 59 hores: 1,5 punts.  
- Per cada curs de 60 o més hores: 2 punts.  
No es valoraran els cursos següents:  
- Certificacions o diplomes en els quals no conste el nombre d'hores ni els de 9 o menys hores lectives.  
- Els que formen part dels ensenyaments del sistema educatiu espanyol, o siguen conduents a l'obtenció de títols dels susceptibles de valoració en l'apartat A d'aquest barem.  
Els derivats de processos selectius ni els diplomes de participació en jornades, simposis, seminaris i similars.  
B.2. Activitat docent i investigadora (fins a 4 punts).  
- Docència en l'àrea de Medicina Legal i Forense en institucions de rang universitari de caràcter públic o privat (fins a 0,20 punts per cada mes complet de serveis efectius prestats).  
- Publicacions d'articles en revistes indexades en JCR (Journal Citation Reports) llibres o capítols de llibre (fins a 0,50 punts per article o capítol proporcionalment i segons l'índex d'impacte o la qualitat de l'editorial).  
- Participació en projectes d'investigació finançats en convocatòria pública (0,50 punts per projecte d'investigació).  
B.3. Coneixement d'idiomes estrangers (fins a 2 punts). Es valoraran únicament els títols que consten en el quadre d'equivalències d'exàmens oficials del Marc Europeu de Referència per a les Llengües, i el de categoria superior inclou el previ:  
- Certificats de nivell C1 o C2 (usuari independent): 2 punts.  
- Certificats de nivell B1 o B2 (usuari competent): 1 punt.  
- No es valoraran els certificats de nivell bàsic o elemental.  
C. Per exercicis aprovats dels processos selectius de les dues últimes convocatòries de qualssevol dels cossos de l'Administració de justícia: màxim 18 punts.  
C.1. Per qualificacions obtingudes en convocatòries del cos de nacional de metges forenses:  
- 5 punts per nota del 50 al 54,99%.  
- 5,5 punts per nota del 55 al 59,99%.  
- 6 punts per nota del 60 al 64,99%.  
- 6,5 punts per nota del 65 al 69,99%.  
- 7 punts per nota del 70 al 74,99%.  
- 7,5 punts per nota del 75 al 79,99%.  
- 8 punts per nota del 80 al 84,99%.  
- 8,5 punts per nota del 85 al 89,99%.  
- 9 punts per nota del 90% o superior.  
C.2. Per qualificacions obtingudes en convocatòries del cos de facultatius de l'INTCF:  
- El 50% de la puntuació del mèrit C.1  
C.3 Per qualificacions obtingudes en convocatòries d'altres cossos al servei de l'Administració de justícia (inclòs el de lletrats de l'Administració de justícia):  
- El 25% de la puntuació del mèrit C.1  
D. Serveis prestats en els cossos de l'Administració de justícia o com a personal laboral d'aquesta administració (fins a un màxim de 60 punts).  
- Interinitat com a metge forense en l'Administració de justícia (0,30 punts per cada mes complet de serveis efectius prestats).  
- Serveis prestats com a facultatiu en el Servei d'Informació Toxicològica (0,30 punts per cada mes complet de serveis efectius prestats).  
  
- Serveis prestats com a metge en centres hospitalaris o sanitaris (0,20 punts per cada mes complet de serveis efectius prestats).  
  
- Serveis efectius prestats en el cos especial de facultatius de l'INTCF (0,15 punts per cada mes complet de serveis efectius prestats).  
  
- Serveis efectius prestats en la resta de cossos al servei de l'Administració de justícia (0,05 punts per cada mes complet de serveis efectius prestats).  
Els períodes inferiors al mes no es computaran, encara que, en el cas de ser-ne uns quants, se sumaran els que s'han prestat en el mateix cos i es desestimarà, si és el cas, una única fracció inferior al mes.  
I-B Avaluació del coneixement de llengües oficials pròpies de les comunitats autònomes i del dret civil basc.  
1. Coneixement de les llengües oficials pròpies de les comunitats autònomes.  
Per a les persones opositores que concórreguen per algun dels àmbits territorials corresponents a comunitats autònomes amb llengua oficial i dret foral propis, i que així ho hagen fet constar en la sol·licitud de participació, es procedirà a l'avaluació del coneixement de les llengües oficials pròpies de les comunitats autònomes. L'avaluació consistirà en l'acreditació del coneixement de la llengua oficial d'aquesta comunitat mitjançant les certificacions que hagen presentat oportunament.  
La puntuació de la valoració del coneixement de la llengua oficial de la comunitat autònoma només serà aplicable en l'àmbit de la comunitat autònoma respectiva, únicament a l'efecte d'establir el número d'ordre en la relació de persones aprovades dins de l'àmbit territorial pel qual concorre l'aspirant, per la qual cosa s'haurà de reflectir separada de l'obtinguda en la fase de concurs.  
Es qualificarà amb un màxim de 18 punts segons el nivell de coneixements demostrats per l'aspirant i els criteris de valoració establits a continuació:  
En l'àmbit del País Basc, d'acord amb el que estableix el Decret 86/1997, de 15 d'abril, pel qual es regula el procés de normalització de l'ús del basc en les administracions públiques de la comunitat autònoma d'Euskadi i el Decret 174/2010, de 29 de juny, de normalització lingüística de l'Administració de justícia de la comunitat autònoma d'Euskadi:  
  
- Certificat de nivell B2 o perfil lingüístic 2, o títols equivalents: 6 punts.  
- Certificat de nivell C1 o perfil lingüístic 3, o títols equivalents: 12 punts.  
- Certificat de nivell C2 o perfil lingüístic 4, o títols equivalents: 18 punts.  
En l'àmbit de la Comunitat Valenciana:  
Certificat de grau elemental o de nivell B1: 6 punts.  
Certificat de grau mitjà o de nivell C1: 12 punts.  
Certificat de grau superior o de nivell C2: 18 punts.  
L'acreditació documental del coneixement del valencià s'efectuarà mitjançant l'aportació del certificat corresponent expedit o homologat per la Junta Qualificadora de Coneixements del Valencià.  
  
En l'àmbit de Catalunya, de conformitat amb el Decret 3/2014, de 7 de gener, pel qual es modifica el Decret 152/2001, de 29 de maig, sobre avaluació i certificació de coneixements de català (DOGC número 6536, de 09.01.2014) i el Decret 180/2014, de 30 de desembre, sobre el certificat de coneixements de llenguatge jurídic (nivell J) (DOGC número 6780, de 31.12.2014), el coneixement oral i escrit del català i el coneixement del llenguatge jurídic (nivell J), degudament acreditats per mitjà d'una certificació de la Direcció General de Política Lingüística i pel Centre d'Estudis Jurídics i Formació Especialitzada o equivalent, suposa el reconeixement, només a aquest efecte, de fins a 18 punts, segons el nivell de coneixements acreditats en els termes següents:  
  
Certificat de nivell B2 (fins a gener de 2014, nivell B) o títols homologats: 6 punts.  
Certificat de nivell C1 (fins a gener de 2014, nivell C) o títols homologats: 12 punts.  
Certificat de nivell C2 (fins a gener de 2014, nivell D) o títols homologats: 18 punts.  
Certificat de coneixement de llenguatge jurídic nivell J: 18 punts.  
En l'àmbit de la comunitat autònoma de Galícia:  
- Certificat Celga 4 o similar: 6 punts.  
- Curs de Llenguatge Jurídic Mitjà: 12 punts.  
- Curs de Llenguatge Jurídic Superior: 18 punts.  
L'acreditació del coneixement d'idioma s'efectuarà mitjançant l'aportació dels certificats de la Secretaria General de Política Lingüística o els equivalents segons l'Ordre de 16 de juliol de 2007, de la Consellería de Presidencia, Administraciones Públicas y Xustiza, (DOG de 30.07.2007) modificada per l'Ordre, de 10 de febrer de 2014, per la qual es modifica l'Ordre, de 16 de juliol de 2007, per la qual es regulen els certificats oficials acreditatius dels nivells de coneixement de la llengua gallega (Celga), (DOG de 19.02.2014) i l'Ordre d'1 d'abril de 2005 (DOG de 14.04.2005).  
2. Avaluació dels coneixements del dret civil basc.  
Per a les persones aspirants que concórreguen per l'àmbit territorial de la Comunitat Autònoma del País Basc, que així ho hagen fet constar en la seua sol·licitud, es procedirà, en els mateixos termes i amb els mateixos efectes que s'han detallat en l'apartat anterior, a l'avaluació dels seus coneixements del dret civil basc, i s'atorgaran per aquest concepte sis punts, que s'hauran de reflectir, en tot cas, separats dels obtinguts en la fase de concurs, i només faran efecte per a establir l'ordre de prelació dins de l'àmbit territorial de la Comunitat Autònoma del País Basc.  
Per a la valoració d'aquest mèrit, el Tribunal podrà nomenar un assessor especialista.  
Criteris de valoració:  
A) La documentació vàlida per a baremar aquest mèrit, és la següent:  
1. Llicenciatura en Dret i haver cursat com a assignatures:  
Dret Civil Foral i Autonòmic del País Basc  
- UD, Pla 1953.90 hores.  
- UD, Pla 1998.60 hores.  
Dret Civil Foral i Autonòmic del País Basc 1:  
- UD, Pla 1993.30 hores.  
2. Grau en Dret i haver cursat com a assignatura Dret Civil i Autonòmic Basc/ Dret Civil Basc (6 crèdits ECTS).  
3. Màster en Dret Civil Basc: 540 hores (54 crèdits).  
4. Diploma d'especialització en Dret Civil Foral del País Basc - presencial: 220 hores (22 crèdits).  
5. Diploma d'especialització en Dret Civil Basc - en línia: 210 hores (21 crèdits).  
6. Doctorat en Dret: (mínim 60 hores: 6 crèdits).  
Títol de doctor en Dret, amb tesi sobre el dret civil basc.  
Cursos de doctorat en Dret sobre Dret Civil Basc.  
7. Estudis complementaris. El Nou Dret Civil Basc: Aspectes Familiars i Successoris (3 crèdits ECTS)  
  
  
  
ANNEX II  
Instruccions per a l'ompliment del procés d'inscripció  
  
Llegiu atentament i seguiu les instruccions següents:  
Molt important. La inscripció en aquest procés selectiu (que comprén l'ompliment de la instància, l'abonament de la taxa i la presentació) es farà únicament per via electrònica.  
Accés. L'imprés és el model 790-Codi 007, en la part superior del qual figura «sol·licitud d'admissió a proves selectives de l'Administració pública i liquidació de la taxa de drets d'examen», que estarà disponible en el punt d'accés general (www.administracion.gob.es) o a través del portal web del Ministeri de Justícia, www.mjusticia.gob.es, dins de la pestanya Ciutadania, secció Ocupació Pública, cos nacional de metges forenses.  
La persona aspirant que sol·licita presentar-se al procés selectiu haurà de disposar d'un certificat digital vàlid de persona física (Més informació: http://firmaelectronica.gob.es i en https://www.dnielectronico.es/).  
Sol·licitud:  
- Casella 15. Hi haurà de constar el cos.  
- Casella 16. S'haurà de consignar «cap».  
- Casella 17. Forma d'accés. Hi haurà de constar «L» per a indicar torn lliure.  
Casella 20 (àmbit autonòmic pel qual concorre). Indiqueu l'àmbit territorial pel qual voleu concórrer dels que preveu la base 1.1.  
  
- Caselles 21 a 23: aspirants amb discapacitat.  
- Casella 21: grau de discapacitat. Les persones aspirants amb discapacitat podran indicar el grau de discapacitat que tinguen reconegut.  
  
- Casella 26. Titulació. Seleccioneu la titulació d'acord amb el que s'estableix en la convocatòria.  
- Casella 27. Acreditació de llengua autonòmica i/o dret civil basc. «Dades que s'han de consignar segons les bases de la convocatòria». Els que vulguen acreditar documentalment els seus coneixements hauran d'escriure «Documenta».  
Pagament i presentació. Una vegada omplida la sol·licitud, es procedirà al pagament electrònic i registre, segons les instruccions que s'hi indiquen. En cas que no es puga fer el pagament per no disposar d'un compte en qualsevol de les entitats col·laboradores adherides a la passarel·la de pagament de l'Agència Tributària, o quan resulte impossible la inscripció electrònica per raons tècniques, es podrà fer la presentació i el pagament en paper de manera excepcional, i s'haurà d'acreditar documentalment aquesta impossibilitat.  
La constància del pagament correcte de la taxa estarà avalada pel número de referència complet (NRC) emés per l'AEAT, que haurà de figurar en el justificant de registre.  
- Haurà de disposar d'un certificat electrònic, accedir al portal web del Ministeri de Justícia, www.mjusticia.gob.es, dins de la pestanya Ciutadania, secció Ocupació pública, cos nacional de metges forenses, i seguir les instruccions previstes.  
Mitjançant aquesta opció s'han de fer electrònicament els tràmits d'ompliment del formulari, pagament i presentació en el Registre electrònic del Ministeri de Justícia.  
Com a resultat, es podrà descarregar un document amb els comprovants del pagament i el registre de la sol·licitud, signat electrònicament, que servirà de justificant d'haver-ho fet correctament.  
La persona que sol·licita presentar-se al procés selectiu serà qui haja de fer el registre de la seua sol·licitud.  
Les sol·licituds presentades a l'estranger es podran cursar per mitjà de les representacions diplomàtiques o consulars corresponents. Aquestes han d'incloure el justificant bancari d'haver ingressat els drets d'examen en el compte que figure en la convocatòria.  
Exempció o reducció de taxa: les persones que es vulguen acollir a l'exempció o reducció de la taxa i hagen de presentar la documentació acreditativa que s'indica en la base 5.6 d'aquesta convocatòria podran autoritzar l'òrgan gestor perquè puga verificar aquesta condició mitjançant l'accés a la plataforma d'intermediació de dades de les administracions públiques oferit a través del servei d'inscripció en proves selectives, respecte als documents següents:  
- Els acreditatius de grau de discapacitat igual o superior al 33 % quan la condició de discapacitat s'haja reconegut en alguna de les comunitats autònomes que figuren en l'adreça http://administracion.gob.es/pag/pid.  
La certificació relativa a la condició de demandant d'ocupació. IRPF per a verificar les rendes.  
- L'aportació del títol de família nombrosa quan s'haja obtingut en alguna de les comunitats autònomes que figuren en l'adreça http://administracion.gob.es/pag/pid.  
En cas de no prestar el consentiment a l'òrgan gestor, s'ha de marcar la casella que apareix a aquest efecte en la sol·licitud, i s'hauran de presentar els documents acreditatius amb la instància de sol·licitud.  
Així mateix, els altres documents que s'indiquen en la base 5 s'hauran d'aportar, en tot cas, juntament amb la sol·licitud.  
La falta de justificació de l'abonament dels drets d'examen o d'estar-ne exempt determinarà l'exclusió de la persona aspirant. En cap cas, la presentació i el pagament de la taxa dels drets d'examen suposarà la substitució del tràmit de presentació, dins del termini i en la forma corresponent, de la sol·licitud.